ส.ว. รอฟังผลจัดตั้ง รบ. ก่อนโหวต พิธา นั่งนายกฯ ชี้ฝ่าย ปชต.ท่วมท้น ไม่ใช่อารมณ์เบื่อ 2 ลุง  เมื่อวันที่ 15 พฤษภาคม นายเสรี สุวรรณภานนท์ ส.ว. ให้สัมภาษณ์กรณีผลการเลือกตั้ง ส.ส.ที่พรรคฝั่งประชาธิปไตยชนะเลือกตั้งว่า สะท้อนว่าประชาชนต้องการเปลี่ยน หลังจากขั้วรัฐบาลเดิมทำงานมานาน กรณีที่ทำงานเป็นรัฐบาลมาก่อนย่อมถูกวิจารณ์ ถูกจับผิดได้มากกว่า เป็นธรรมดาของการเมือง แต่คงไม่ใช่อารมณ์เบื่อ 2 ลุง เพราะมีหลายปัจจัยต้องพิจารณา เช่น การทำงานตกเป็นเป้าโจมตี ขณะที่พรรคคู่แข่งมีนโยบายโดนใจทำให้ประชาชนตัดสินใจเลือกอีกฝั่ง รวมถึงการสื่อสารทางโซเชียลมีผลต่อการตัดสินใจเช่นกัน  นายเสรีกล่าวว่า ส่วนทิศทางจัดตั้งรัฐบาลของขั้วประชาธิปไตยนั้น ต้องรอติดตาม ส.ว. ไม่สามารถให้ความเห็นใดๆ ได้ แต่ประเด็นที่ต้องพิจารณาคือจะตั้งรัฐบาลได้หรือไม่ แต่ละพรรคมีเงื่อนไขต้องพูดคุยจะรับกันได้หรือไม่ เงื่อนไขของพรรคต่างๆ เชื่อว่าจะไม่ทำให้เกิดเดดล็อกการเมือง หรือเกิดความไม่สงบในบ้านเมือง ประเด็นที่เกี่ยวกับนโยบายการเมือง เช่น การแก้รัฐธรรมนูญเป็นประเด็นที่ ส.ว.ร่วมสนับสนุน ขณะที่การแก้มาตรา 112 อาจทำให้เกิดเรื่องได้ เพราะมีคนไม่เห็นด้วย  เมื่อถามถึงการสนับสนุน นายพิธา ลิ้มเจริญรัตน์ หัวหน้าพรรคก้าวไกลและแคนดิเดตนายกฯของพรรคก้าวไกล นายเสรีปฏิเสธให้ความเห็น โดยตอบว่า รอดูความชัดเจนของพรรคการเมืองจับมือตั้งรัฐบาลก่อน
พิธา นายพิธา ลิ้มเจริญรัตน์
นายเสรี สุวรรณภานนท์ นายเสรี นายเสรี